**BESZÁMOLÓ**

Mindig is érdekesnek találtam, ha az interneten láttam, hogy egy diák külföldre megy dolgozni, tanulni pár hónapra, ezért is jelentkeztem erre a programra.   
Számoltam a napokat indulásig, és mikor eljött a pillanat, izgatottan szálltunk be a buszba. A fárasztó 12 órás buszút után megérkeztünk Németországba, ahol a hotel vacsorával várt minket. Akkor megismerhettük az étteremvezetőt és 1-2 leendő munkatársamat.

Hamarosan felfedezhettem az „új” szobámat. Az első este nehezen telt, furcsa volt teljesen idegen helyen aludni olyan országban, ahol először jártam. Másnap elmentünk bejelentkezni a városházára, hogy aztán dolgozhassunk. Harmadnap reggel megkaptuk az egyenruhánkat, aztán elkezdődött a betanulás folyamata.

Az első munkanapunkon megmutattak nekünk rengeteg új dolgot. Összességében nagy kihívásnak tűnt a kinti gyakorlat. Gyenge volt kiutazásom előtt a némettudásom, ami néha problémát okozott.

Bő egy hét után elérkezett az első kettő szünetnapom. El is mentem Kingához, az osztálytársamhoz Füssenbe (ő ott dolgozott), és velem együtt nézte meg először a várost. Ezt követően megmutatta, hol is dolgozik.

Az első egy hónap nagyon nehéz volt nekem a munkában. Mivel más szakmát tanulok, nehéz volt megtanulni az új feladatokat. Először gondot okozott számomra a munkatársakkal és a vendégekkel való kommunikáció is.

A munkám reggel hétkor kezdődött, ami 11-ig abból állt, hogy a reggeli befejeztével leszedem az asztalokat és elpakolok. Délben ebédnél fel kellett szolgálni, majd vacsorához megteríteni. Ez után három órás szünetet kaptam. Visszaérkezés után vacsorát kellett tálalni, majd a reggelihez megteríteni és a büfé asztalt felpakolni a reggelihez. A munkával nyolckor végeztem.

De miután letelt ez a nehéz első hónap, kezdtem beleszokni. Találtam a munkatársaim között három barátot, ezek után már nem éreztem magam annyira egyedül. Több közös programot szerveztünk. Volt, amikor elmentünk Kemptenbe, ami a legközelebbi nagyobb város. Megnéztük az ottani adventi vásárt, ajándékokat vásároltunk.

Gyorsan elteltek az utolsó hetek, mivel munkanapokon egész nap el voltam foglalva. Mire véget ért a gyakorlati idő, teljesen belejöttem a tennivalók elvégzésébe, ahogy mindenki megmondta az elején.

Az utolsó két napomat Füssenben töltöttem, ahol sokat beszélgettünk az elmúlt kettő hónapról az osztálytársaimmal. Nehéz volt számomra a kinti időszak, de már azért megérte, mert megerősített egy barátságot, és segített tapasztalatot szerezni.   
  
  
Szakolczay Regina